Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 162/14/5505	Liptovský Mikuláš, 30.4.2014
EEČ : 2-39-182-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: poľnohospodár
	Hoci bol právoplatným rozsudkom Okresného súdu v XXXXX sp. zn. 3P/195/2009 zo dňa 25. 11. 2010  v spojení s rozsudkom Krajského súdu v Žiline 7CoP/10/2011 zo dňa 06. 04. 2011 zaviazaný platiť mesačné výživné na svoju dcéru XXXXX (XXXXX) po 125,- € vždy do 15. dňa v mesiaci do rúk jej matky XXXXX, trvale bytom XXXXX 162, okres XXXXX, od júna 2012 doposiaľ neuhradil výživné v mesiacoch jún 2012, január, november, december 2013 a január a marec 2014, hoci mal prácu a trvalý zdroj príjmu, pričom za uvedené obdobie tak na výživnom dlhuje 809,-  €,

lebo zanikla trestnosť činu.

Odôvodnenie:

	Proti obvinenému XXXXX bolo začaté trestné stíhanie a  vznesené obvinenie pre prečin zanedbania povinnej výživy podľa § 207 ods. 1 Trestného zákona. Obvinený je stíhaný pre skutok, že hoci bol právoplatným rozsudkom Okresného súdu v XXXXX XXXXX sp. zn. 3P/195/2009 zo dňa 25. 11. 2010  v spojení s rozsudkom Krajského súdu v Žiline 7CoP/10/2011 zo dňa 06. 04. 2011 zaviazaný platiť mesačné výživné na svoju dcéru Viktóriu (XXXXX) po 125,- € vždy do 15. dňa v mesiaci do rúk jej matky XXXXX, trvale bytom XXXXX 162, okres XXXXX, od júna 2012 doposiaľ neuhradil výživné v mesiacoch jún 2012, január, november, december 2013 a január a marec 2014, hoci mal prácu a trvalý zdroj príjmu, pričom za uvedené obdobie tak na výživnom dlhuje 809,-  €.
	Po ukončení  skráteného vyšetrovania podal poverený príslušník Obvodného oddelenia PZ v Liptovskom Mikuláši na tunajšiu prokuratúru  návrh na zastavenie trestného stíhania z dôvodu, že obvinený si svoju vyživovaciu povinnosť dodatočne splnil. 
Po preštudovaní spisového materiálu som zistila, že obvinený XXXXX si svoju  vyživovaciu povinnosť dodatočne splnil, keď  dňa 04. 04. 2014 vložil na účet  XXXXX 750,- € a dňa 16. 04. 2014 55,- €. Zo spisu bolo tiež zistené, že obvinenému exekútor strhol 3-krát zrážky z platu a matke dieťaťa zaslal 195,82 €. Spolu bolo teda matke vyplatených za uvedené obdobie do dnešného dňa 1 000,82 €, čím bolo celé dlžné výživné v plnej výške uhradiné. Podľa vyjadrenia matky dieťaťa jej dcéra z dôvodu neplatenia výživného obvineným núdzou netrpela. Taktiež uviedla, že dlžné výživné jej bolo v plnej výške uhradené.  
Podľa § 86  písm. a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká,  ak trestný čin  nemal trvalo nepriaznivé následky a páchateľ svoju povinnosť  dodatočne splnil skôr, než sa súd odobral na záverečnú poradu. 
Podľa § 215 ods. 1 písm. h/ Trestného poriadku  prokurátor  zastaví trestné stíhanie ak zanikla trestnosť činu. 
Keďže obvinený uhradil dlžné  výživné v plnej výške a neplatenie  výživného nemalo na jeho dcéru trvalo nepriaznivé následky, rozhodla som  tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zdeňka Klaučová
prokurátorka